**Kulturális mediáció MA**

2010 szeptemberétől elérhető Magyarországon a kultúra és a különböző társadalmi csoportok közötti mediálást és a professzionális kultúraközvetítés támogatását célzó Kulturális mediáció MA egyetemi szak. A mester diplomát adó szak elvégzésével okleveles kulturális mediátor képzettség szerezhető.

A felsőoktatási intézmények várják mindazok jelentkezését, akik szeretnének megszerzett nevelés- és kultúratudományi, pszichológiai, társadalomtudományi ismereteik birtokában képesek lenni a szociokulturális társadalmi folyamatok elemzésére, a szükségletek felmérésére, elemzésére, a megjelent igények megjelenítésére, a kultúra tartalma, a kultúra alkotói és a különböző társadalmi csoportok közötti mediálásra, professzionális kultúraközvetítésre. A képzés elvégzésével alkalmassá válhatnak a különböző településeken, hazai és nemzetközi közösségekben és multikulturális közegben is a kulturális igények alapján a művelődési lehetőségek fejlesztésére, eltérő kultúrák közötti közvetítésre, kulturális projektek tervezési, szervezési, üzemeltetési és ellenőrzési feladatainak ellátására.

# Képzési helyszínek

A képzés jelenleg négy helyszínen érhető el. A 2019. szeptemberben képzést indító intézmények ABC sorrendben:

*Debreceni Egyetem,* Debrecen

*Pécsi tudományegyetem,* Pécs

*Széchenyi István Egyetem,* Győr

*Szegedi Tudományegyetem,* Szeged

# Jelentkezés a képzésre

A képzésre a [www.felvi.hu](http://www.felvi.hu/) oldalon keresztül lehet jelentkezni az ott megadott határidőig.

# Képzési forma

Nappali és levelező tagozaton, államilag finanszírozott és költségtérítéses formában is indul a képzés.

A költségtérítés összege helyszínenként változó, átlagosan félévente 225.000-300.000 Ft, két részletben történő fizetési lehetőséget a legtöbb felsőoktatási intézményben lehet kérni.

# Felvételi pontok számítása

A pontszámításához segítség: <https://www.felvi.hu/felveteli/pontszamitas/Mesterkepzesben>

A jelentkezés benyújtása előtt a jelentkező mindenképpen tanulmányozza a 3. sz. táblázatot (<https://www.felvi.hu/pub_bin/dload/FFT_2017A/FFT_2017A_3sz_tablazat.pdf>), amelyben megtalálható, hogy az adott mesterképzésre való jelentkezéshez milyen alapképzésben szerzett oklevél szükséges. Ha ez alapján nem rendelkezik teljes kreditértékű oklevéllel, úgy a megjelölt felsőoktatási intézménynél ún. előzetes kreditelismerési eljárást kell kezdeményeznie. Ennek eredményessége esetén az erről szóló kreditelismerési határozatot a felvételi eljárás során kell benyújtani. A további tudnivalók megtalálhatók az Előzményként elfogadott szakok, kreditelismerés c. fejezetben.

Mesterképzésben legfeljebb 100 pont szerezhető, mely tartalmazza a többletpontokat is.

Azon jelentkezők, akik esélyegyenlőség jogcímen többletpontra jogosultak, azok számára jogcímenként (hátrányos helyzet, fogyatékosság, valamint gyermekgondozás jogcímek) külön-külön kell meghatározni a maximálisan kapható pontokat, és az összes jogcímet figyelembe véve – az esélyegyenlőségben részesítendők többletpontja – nem lehet több 10 pontnál, és nem lehet kevesebb 1 pontnál.

Az egyes többletpontok jogcímeit, mértékét, megállapításának rendjét a felsőoktatási intézmények határozzák meg, azzal a megkötéssel, hogy esélyegyenlőség jogcímen kötelesek többletpontot adni.

A fentiek alapján felsőoktatási intézményenként és meghirdetett képzésenként külön-külön találhatók meg, hogy az adott felsőoktatási intézmény milyen esetekben számít többletpontot. Ez az [Egyetemek, főiskolák](https://www.felvi.hu/felveteli/egyetemek_foiskolak) oldalain, az egyes képzéseknél található meg.

**Kulturális mediáció MA szak fő tanulmányi információi**

**Képzési idő:** 4 félév

# Az oklevélhez szükséges kreditek száma: 120 kredit

**A mesterképzési szak célja:**

A képzés célja kulturális mediátorok képzése, akik megszerzett nevelés- és kultúratudományi, pszichológiai, társadalomtudományi ismereteik birtokában képesek a szociokulturális társadalmi folyamatok elemzésére, a szükségletek felmérésére, elemzésére, a megjelent igények megjelenítésére, a kultúra tartalma, a kultúra alkotói és a különböző társadalmi csoportok közötti mediálásra, professzionális kultúraközvetítésre. Alkalmasak a különböző településeken, hazai és nemzetközi közösségekben és multikulturális közegben is a kulturális igények alapján a művelődési lehetőségek fejlesztésére, eltérő kultúrák közötti közvetítésre, kulturális projektek tervezési, szervezési, üzemeltetési és ellenőrzési feladatainak ellátására. Felkészültek tanulmányaik doktori képzésben történő folytatására.

**A mesterképzés jellemzői**

Összegyűjtendő kreditek száma: 120 kredit

* a szak orientációja: kiegyensúlyozott (40-60 százalék)
* a diplomamunka készítéséhez rendelt kreditérték: 10 kredit;
* a szabadon választható tantárgyakhoz rendelhető minimális kreditérték: 10 kredit;

**Szakmai jellemzők**

A szakképzettséghez vezető tudományágak, szakterületek, amelyekből a szak felépül:

Összesen 100 kredit az alábbiak szerint:

* kulturális fogalmi, intézményi és tevékenységi rendszer 16-25 kredit;
* kultúraközvetítés 10-15 kredit;
* kulturális menedzsment 22-30 kredit;
* kulturális mediáció módszertana 16-25 kredit;
* minőségmenedzsment 8-12 kredit;
* kultúrakutatás 8-13 kredit.

**Idegennyelvi követelmény**

A mesterfokozat megszerzéséhez legalább egy élő idegen nyelvből államilag elismert, középfokú (B2), komplex típusú nyelvvizsga vagy ezekkel egyenértékű érettségi bizonyítvány vagy oklevél szükséges.

**A szakmai gyakorlat követelményei**

A szakmai gyakorlat a kiscsoportos tantervi gyakorlaton túl a 3. vagy 4. félév során egy alkalommal kulturális intézményben vagy szervezetben teljesítendő négy hetes, 160 óra időtartamú, képzési időszakhoz kapcsolódó (a nyári szünet időtartamára is kiterjeszthető) gyakorlat.

A szakmai gyakorlati helyet a felsőoktatási intézmény jelöli ki a hallgatóval egyeztetve. A gyakorlati helyszínek lehetnek: közművelődési intézmények, múzeumok, könyvtárak, kulturális intézmények és szervezetek, valamint bármely települési önkormányzat, egyházi, nonprofit és civil szervezet, amennyiben kulturális tevékenységet is folytat, és amelyekkel a szakmai gyakorlatra a felsőoktatási intézmény megállapodást kötött, továbbá a szakmai gyakorló hely rendelkezik a szakmai gyakorlat szakszerű irányításához szükséges felkészültségű gyakorlatvezetővel.

# További információk

További információkérés, kérdések esetén kereshető az NMI Művelődési Intézet Nonprofit Kft. Kultúrakutatási és Képzési Igazgatósága a kepzes[@nminkft.hu](mailto:dr.juhasz.erika@nminkft.hu) email címen.